33. schôdza NR SR - 14.deň - B. popoludní
Dátum: 2025-04-15
Poslanec: Števulová, Zuzana (PS)
Druh vystúpenia: Vystúpenie v rozprave

231. No, je pred desiatou, to som si teda naozaj nemyslela, že budem vystupovať o tomto čase, ale čo už, keď teda vládna koalícia sa bojí normálnej rozpravy a pri každom trošku kontroverznejšom zákone vytiahne § 29a, už nám ako opozícii neostane iné, len sa prispôsobiť a byť tu dokedy treba, aby sme obhajovali hodnoty. Na začiatok by som teda rada povedala jedno priznanie a jeden príbeh. Veľa sa tu dnes hovorí o tom, že teda je to pomaly hriechom prísť do politiky z neziskového sektora, robiť pre neziskový sektor, prosto to je pomaly diskvalifikačná podmienka, ja čakám, že možno v tomto volebnom období príde aj zákon, ktorý povie, že poslancom Národnej rady sa nemôže stať človek, ktorý kedy robil v neziskovom sektore, akože dávam vám taký nápad, možno ma potom tuto dorazia kolegovia, že sorry, predseda klubu, sorry, to mi tak napadlo, ale teda áno, väčšinu svojho kariérneho života som, predstavte si, robila pre mimovládku, ktorá pomáhala tým nenávideným migrantom, a predstavte si, normálne som za to brala plat. Že fakt že desať rokov som tú mimovládku viedla, platili mi plat a dostávali sme granty a dotácie zo štátu, z Európskej komisie, zo samosprávy. Takže toto je moje priznanie, no bolo to tak, no, takže neviem teda, že či ma to diskvalifikuje na výkon tejto funkcie, v očiach niektorých áno. Ja mám za to, že sme robili, boli sme väčšinou právničky ženy, to, čo sme považovali za dôležité, bili sme sa za hodnoty ako sloboda, práva pre všetkých, spravodlivý súdny proces a pri tej príležitosti som si spomenula na taký príbeh, ktorý sa stal v roku 2015, ak si spomínate, vtedy Európa aj Slovensko čelilo migračnej kríze, prichádzali ľudia zo Sýrie, ktorých bombardoval Putin, keďže vtedy bol na strane Bašára Asada, teraz mu musí poskytovať azyl v Moskve, no karma je zdarma, a teda vtedy tisícky ľudí chodilo do Európy. Robert Fico si robil tlačovky pred plotom na grécko-macedónskej hranici, no a my sme vtedy navštevovali ako Liga za ľudské práva Útvar policajného zaistenia pre cudzincov v Medveďove. A čo sa nestalo, ľudia v Medveďove, zaistení cudzinci, sa tam jedného dňa rozhodli, že idú mierumilovne protestovať, vtrhli tam kukláči, udial sa tam zásah, tí naši klienti, ktorým sme poskytovali právne poradenstvo, nám volali, tak sme to boli preskúmať, sme to medializovali, boli sme dokonca za ombudsmankou, kolegyne boli v Nemecku, keďže tých ľudí neskôr prepustili, aby nemohli vypovedať pred políciou, boli sme tam odfotiť ich modriny a nejaké ich priznania zobrať. No a čo sa nestalo? V tom čase sme boli nepohodlní SMER-u, pán minister vnútra Robert Kaliňák sa o nás vtedy vyjadril, že Liga za ľudské práva si neplní svoje povinnosti, ako keby on bol náš zamestnávateľ, že sme nekonštruktívnu kritiku vo vzťahu k polícii používali a že teda toto sa že fakt nesmie, lebo sme neboli tá dobrá, poslušná mimovládka. No tak oni sa rozhodli, že oni nám zoberú projekty, že zatlačia, keďže nás vtedy zamestnával Úrad vysokého komisára OSN pre utečencov, pre ktorého sme boli v tom Medveďove implementačný partner, že nám teda zoberú peniaze, že UNHCR donútia, aby s nami rozviazal zmluvy, aby sme nemohli chodiť monitorovať a neviem, čo všetko, povláčia nás v médiách, v nejakom vládnom dokumente sme sa vtedy ocitli, ako je tá liga zlá a robí, čo nemá, a vymýšľa si činnosť a tak sa to prosto stalo. Prišli sme o peniaze a stále na nás prosto niekto z vládnych predstaviteľov niečo v médiách hovoril, a viete, čo k čomu to dospelo? K ničomu. Liga za ľudské práva tento rok, už tam dávno nie som, oslavuje 20 rokov, 20 rokov, to je 10 rokov po tomto útoku Roberta Kaliňáka na nás v roku 2015, darí sa tej organizácii, ja už som odtiaľ dávno odišla, bez ohľadu na to, že nás vtedy povláčili v špine a zobrali nám peniaze a pokračujeme ďalej. A viete prečo? Pretože ľudia, ktorí tam kedy robili, vrátane mňa, vrátane mojich nasledovníkov a nasledovníčok, to robia z nadšenia, z odhodlania a preto, že veria hodnotám, ktoré sú právny štát, demokracia, sloboda a ľudskosť. A takíto istí ľudia pracujú v tých nenávidených vašich mimovládkach, či už je to Via Iuris, Zastavme korupciu alebo Liga za duševné zdravie alebo tie ďalšie, ktorých je u nás desiatky, stovky, tisícky. A preto ja si myslím, a v tomto úplne súhlasím s mojím predrečníkom pánom Pročkom, že vy tie organizácie prosto nezlomíte. Tam pracujú ľudia vo väčšine z nich, ktorí to robia preto, že niečomu veria, že veria v nejaké ideály. Vám to môže pripadať naivné, môžete si myslieť, že keď ich oberiete o peniaze, keď budete chrliť na ne špinu dennodenne, či už za týmto pultom alebo v médiách, že niečo tým zmeníte, že prosto, že ony vás nebudú kritizovať, že odídu, že zabalia tú svoju činnosť, že prosto nebudú pátrať po škandáloch, ale to sa nestane, lebo nestalo sa to v Maďarsku a nestalo sa to ani v Rusku. Prosto v Rusku, kde chodí aj premiér náš bohvie kvôli čomu, pretože však on to teda nereportuje, lobing mu asi nič nehovorí, tak iba keď sa to teda týka kritických mimovládok, samozrejme, tak aj v Rusku napriek tomu, čo sa tam deje, napriek tomu, že Navaľnyj umrel vo väzení, tak aj tam je tá opozícia, aj tam tí ľudia stále ešte niektorí protestujú aj proti ruskej vojne na Ukrajine a zavrú ich, áno, ale protestujú stále znova a zas. Čiže v takejto brutálnej diktatúre nie sú ľudia, nie sú tí autokrati schopní poraziť tú slobodu a ten odpor a vy si myslíte, že jedným návrhom zákona a rokmi štvavej kampane že porazíte ľudí na Slovensku, ktorí tu sú stále slobodní, stále majú priestor v rámci Európskej únie, kam sa môžu chodiť vzdelávať, kde môžu vidieť svet, kde môžu vidieť iný spôsob mentality, zmýšľania, fungovania verejnej spoločnosti, verejnosti celkovo, že vy ich zlomíte? To sa prosto nestane. Čiže presadzujte si tu dvesto takýchto zákonov, obmedzujte si tu donekonečna prosto tú rozpravu, je to odporné, ale ukazuje to len na vaše skutočné záujmy, že vám ide o to, aby ste týchto ľudí umlčali, aby ste ich zastrašili, aby ste prosto v nich vzbudili strach v márnej nádeji, že vás prestanú kritizovať a že na vás prestanú vyťahovať škandály, ale to sa u nás nestane, to by ste u nás museli zaviesť autokraciu ako v Severnej Kórei a našťastie na to nemáte ani mandát, ani odvahu, ani možnosti. A predsa len keď ste zistili, že tuto pán podpredseda sa preriekol a povedal teda alebo naznačil, že by sme raz chceli vystúpiť z Európske únie, ktorá je garantom týchto práv pre nás Slovákov, Slovenky, všetkých slobodných ľudí, ktorí tu žijú, tak ste zistili, že ani vaši vlastní voliči toto teda nechcú. Čiže neuspejete. Možno si takéto nejaké legislatívne iniciatívy tu ešte budete ďalej presadzovať, ale podľa mňa skôr či neskôr narazíte, ľudia vám to spočítajú, keď nie ľudia, tak Ústavný súd alebo naše medzinárodné záväzky. Takže toľko môj krátky príbeh, aj s tým, že čo z neho vyplýva a chcela by som sa povenovať ešte pár veciam. Predovšetkým teda tomu, že áno, že ja úplne chápem, že vy tu sa snažíte touto iniciatívou zastrašiť ľudí, ktorí sú k vám kritickí, však začalo to najskôr médiami, potom kultúrou. Úplne na začiatku ste si pre istotu presadili amnestiu pre vás a vašich kumpánov, zmenili ste Súdnu radu, lebo dúfate, že dostanete pod kontrolu súdnictvo. Generálnemu prokurátorovi ste tuto priznali rentu len preto, aby ste si potom mohli dosadiť nejakého svojho vlastného človeka na ďalších sedem rokov, ktorý vás bude kryť. Dušana Kováčika ste prepustili z výkonu trestu, dodnes nevieme prečo. Toto všetko robíte len sami pre seba. A ja sa chcem spýtať, že čo konkrétne robíte pre ľudí na Slovensku, lebo podľa mňa to už aj vaši vlastní voliči vidia, že nerobíte nič. A tento návrh zákona, poslanecký návrh zákona, je toho krásnym príkladom. Ja už som to tu dnes vo faktickej spomínala. Ja som z Martina, včera sme sa dozvedeli, že v Martine končí Ecco, firma na výboru topánok, ktorá je tam 30 rokov, a ja tu nie som sama v tomto pléne z Martina, ďakujem (rečníčke položili na pult pohár s vodou), samotný predkladateľ zákona, nie tento, ktorý tu teraz sedí, ale pán Lučanský, ktorý dve slová nepovie za celý rok na obhajobu tohto zákona a stojí mĺkvo na tlačovkách, je, predstavte si, z Martina, z rovnakej dediny ako ja, z Bystričky pri Martine. A čo tento návrh zákona, my sa tu dnes do desiatej, možno do polnoci budeme rozprávať o neziskovkách a transparentnosti a ja sa chcem spýtať, čo konkrétne predkladateľ tohto zákona pán Lučanský, ktorý je z rovnakého Martina, z rovnakej Bystričky ako ja, týmto pomôže tým 650 ľuďom, ktorí v lete stratia prácu? Ktorí tam možno robili 20 rokov, lebo sa už v Martine alebo v Turci nezamestnajú, pretože tam nie je ďalší veľký investor. A viete prečo? Pretože cesta pod Strečnom vyzerá tak, ako vyzerá, a tunel pod Strečnom doteraz nie je dokončený, čiže vy keď idete z Bratislavy, ako ja pravidelne chodím navštevovať mojich rodičov do Martina, tak sa v Žiline nadýchnete a dúfate, že pod Strečnom na vás nepadnú skaly alebo do vás nevrazí nejaký blázon. Čiže to Strečno je tiež vaša zodpovednosť, lebo Fico tu vládol najdlhšie. Takisto bude vaša zodpovednosť to, že nemáte pripravený žiaden plán pre tento región a pre ľudí, ktorí tam dlhodobo pracovali a teraz v takomto počte prídu v lete na trh práce v Martine, v Turci, kde sa 650 ľudí len takto má zrazu zamestnať. Mnohí z nich jednorodičia, ľudia pred dôchodkom. No som zvedavá, že ako pán Lučanský konkrétne týmto zákonom, alebo teda nejakými svojimi ďalšími iniciatívami prispeje k zlepšeniu života týchto ľudí. Pretože verte tomu, že tých 650 ľudí nezaspáva dnes a nevstáva zajtra ráno s myšlienkou, že joj, ja prídem o prácu v lete, ale super, že tie mimovládky už budú musieť zverejňovať nejaké elektronické výkazy. To mi že fakt pomôže, to sa hrozne poteším. A okrem pána Lučanského teda, ktorý je tu taký mĺkvy, by som mohla spomenúť ďalších pánov poslancov, ktorí tu sú z Turca. Pán Kvorka tu dlho dnes sedel, nie je tu, on je tuším zo Sklabine, ak sa nemýlim, ten tiež toho teda dnes veľa pre tých 650 ľudí nespravil. Vôbec nič, ani len povedal, myslím si nič, sorry, ak mu krivdím, k tomu, zato si tu odsedel, samozrejme, pol dňa, super, pomôže tým 650 ľuďom. Pán Kotlár, ten, to je môj obľúbenec. My sa inak poznáme osobne, keďže jeho brat bol mojím spolužiakom na strednej, ale teda tam tiež by som sa zamyslela, že čo pán Kotlár teda urobil za celú svoju veľkú kariéru poslanca a splnomocnenca pre prešetrovanie pandémie (povedané s pobavením). Áno, možno nasadí nejakú kukuricu v Martine a tým pádom možno sa tam tí ľudia zamestnajú, ja neviem, ale prosto ten tiež rieši pseudotémy, ale rozhodne tých 650 ľudí, ktorí sa v Martine zajtra ráno zobudia a rozmýšľajú nad tým, že čo budú teda v lete robiť, sa mu istotne nepoďakuje, že namiesto reálnych problémov regiónu, odkiaľ prišiel, rieši kukuricu a mRNA vakcíny. Tak to len k tomu, že čo sa tu teda reálne v pléne rieši a aké sú reálne problémy tejto krajiny, kde nemám priestor, a nechám to mojim kolegom, aby teda vám povedali aj ďalšie. Mňa len prosto hnevá, že tu máme jedného z predkladateľov tohto zákona, ktorý je z Martina, ktorý teda ten zákon vôbec neobhajuje a ešte aj úplne ignoruje problémy, reálne problémy ľudí z regiónu, odkiaľ pochádza. To je podľa mňa že naozaj vizitka SNS, aj tejto vládnej koalície. No a na záver, keďže pán podpredseda Gašpar tu mal teda vystúpenie, potom išiel do TA3, by som sa mu chcela prihovoriť, lebo teda on síce vystúpil ako navrhovateľ, ale obhajoval vlastne, alebo venoval sa takmer výlučne tomu návrhu zákona o neziskovkách, ktorého navrhovateľom nie je, a keďže my tu máme zlúčenú rozpravu, inak možno ste zabudli, ja by som na to tiež zabudla, keby som tu pred sebou nemala program, lebo tomu sa nikto nevenuje, že my tu akože máme ešte tú zlúčenú rozpravu o návrhu skupiny poslancov Národnej rady Slovenskej republiky na prijatie uznesenia k zneužívaniu legislatívneho procesu k zákonu o neziskových organizáciách poskytujúcich všeobecne prospešné služby na presadzovanie politických a súkromných názorov, záujmov, sorry. K tomu sme tu asi dnes nepočuli že pol slova, to by som teda naozaj chcela vyzvať tuto pána za mnou, že kľudne nech sa ešte raz prihlási, však je iba desať hodín, môžeme tu byť ešte pár hodín a vypočuť si to, lebo inak vlastne my budeme zajtra o tom hlasovať inak, o tom uznesení, ktoré tu vlastne nikto neobhajuje, tak ja dúfam, že táto polka sály vie, o čom budeme hlasovať a prečo vlastne toto uznesenie, teda okrem toho, že bolo podané v deň, keď tu ľudia slobodne vyjadrovali svoj názor tým, že sem prišli pochodom demonštrovať, tak že to malo aj iný účel, ako ho predložiť teda v ten deň. Takže bolo by super, keby ho niekto obhájil, a hrozne sa mi páči ten názov, lebo akože zneužívanie legislatívneho procesu, to by som že fakt chcela vedieť, že v čom spočíva, keďže od začiatku tejto vlády keď sa pozrieme na to, kto tu zneužíva legislatívny proces a nadužíva skrátené legislatívne konanie, tak ste to vy. Takže poprosím nejaké skrátené vysvetlenie k tomuto, by ma naozaj, naozaj potešilo. No a teda už končím, čiže ak ste niekto chceli dať na mňa ešte faktickú, máte poslednú príležitosť. Využila by som poslednú minútu na to, aby som sa z celého srdca aj ja poďakovala všetkým ľuďom, ktorí robia v neziskovom sektore, či už robia na strane tých akože dobrých, alebo na strane tých politických, a ja verím, že tomu vytrváte a že sa nenecháte zlomiť. Pretože my všetci, čo sme tam kedysi robili, vieme, že sme to robili z odhodlania, z ideálov, z nádeje, že sa v tejto krajine niečo pohne k lepšiemu a to podľa mňa prosto tu nevymizne. Ďakujem. (Potlesk.)